দুর্গাপুর ডাক্তারি পড়ুয়াকে নির্যাতনের ঘটনার প্রতিবাদে টায়ার জ্বালিয়ে বিক্ষোভ কর্মসূচি

নদিয়া: রাজ্যে ক্রমবর্ধমান নারী নির্যাতন ও ধর্ষণের ঘটনার প্রতিবাদে উত্তাল হল কৃষ্ণনগর (Krishnanagar)। নদিয়া (Nadia) উত্তর ও দক্ষিণ সাংগঠনিক জেলা মহিলা মোর্চার উদ্যোগে সোমবার কৃষ্ণনগর কতোয়ালি থানার সামনে সংগঠিত হয় তীব্র বিক্ষোভ, থানা ঘেরাও ও ডেপুটেশন কর্মসূচি।

প্রদর্শনকারীরা জানান, রাজ্যের বিভিন্ন প্রান্তে লাগাতার নারী নির্যাতনের ঘটনা ঘটলেও প্রশাসন নীরব। দুর্গাপুরের বেসরকারি মেডিকেল কলেজে ডাক্তারি পড়ুয়ার গণধর্ষণ, কসবা ল কলেজ ও আরজিকর মেডিকেল কলেজের ঘটনাকে সামনে রেখেই এই আন্দোলনের ডাক দেয় বিজেপির মহিলা মোর্চা।

আরও পড়ুন:নদিয়ায় নাচের অনুষ্ঠানে ফুটে উঠল অপারেশন সিঁদুরের ছবি

বিক্ষোভকারীরা কতোয়ালি থানার সামনে টায়ার জ্বালিয়ে রাস্তা অবরোধ করেন ও মুখ্যমন্ত্রী মমতা বন্দ্যোপাধ্যায়ের বিরুদ্ধে ক্ষোভ উগরে দেন। তাঁদের দাবি, রাজ্যে মহিলারা আজ নিরাপত্তাহীন। রাজ্যের শাসকদল শুধু রাজনীতি করছে, কিন্তু অপরাধীদের বিরুদ্ধে কঠোর পদক্ষেপ নেওয়া হচ্ছে না।

মহিলা মোর্চার নেতৃত্ব জানিয়েছেন, “আমাদের এই আন্দোলন এখানেই থেমে থাকবে না। ২০২৬ সালে বাংলার মহিলারা মমতা বন্দ্যোপাধ্যায়কে ক্ষমতা থেকে সরিয়ে প্রকৃত সুরক্ষা দেবে বিজেপি।”
কৃষ্ণনগর থানার সামনে এই বিক্ষোভ ঘিরে উত্তেজনা ছড়াল পুরো এলাকায়। পুলিশের পক্ষ থেকেও বাড়তি সতর্কতা নেওয়া হয়।

দেখুন আরও খবর: