মাত্র ২১ বছরে ক্যান্সার প্রাণ নিয়েছে ছেলের স্মৃতিতে বিনামূল্যে ওষুধ বিতরণ বাবার

কৃষ্ণগঞ্জ: একজন পিতার হৃদয়ভরা উদ্যোগে মানবসেবার অনন্য দৃষ্টান্ত। নদিয়ার (Nadia) কৃষ্ণগঞ্জের (Krishnagunge) মাজদিয়ায় ভারত সেবাশ্রম (Bharat Sevasram) সংঘের নিজস্ব ভবন প্রাঙ্গণে ছেলের জন্মদিন উপলক্ষে অনুষ্ঠিত হলো স্বেচ্ছায় রক্তদান শিবির, বিনামূল্যে স্বাস্থ্য পরীক্ষা শিবির ও এলোপ্যাথিক ওষুধ বিতরণ কর্মসূচি (District news)।

এই কর্মসূচির সহযোগিতায় ছিল হোলি কিওর নার্সিংহোম। মূল উদ্যোক্তা বিল্ল মঙ্গল মোদক, যিনি নিজের প্রয়াত পুত্র দীপঙ্কর মোদকের স্মৃতিকে ধরে রাখতে এই উদ্যোগ নিয়েছেন। মাত্র ২১ বছর বয়সে ক্যান্সারে আক্রান্ত হয়ে অকালে প্রয়াত হয় দীপঙ্কর।

আরও পড়ুন: উত্তরবঙ্গে বন্যা দুর্গতদের কাছে পাঠানো হল জেলা বিজেপির পক্ষ থেকে

বিল্ল মঙ্গল মোদক জানান, “আমার ছেলে ছোটবেলা থেকেই রামকৃষ্ণ দেবের পরম ভক্ত ছিল। দরিদ্র মানুষের পাশে দাঁড়াত, তাদের সেবাই ছিল তার জীবনের লক্ষ্য।” ছেলের সেই মানবিক ব্রতকে বাস্তবে রূপ দিতে বিল্লবাবু ভারত সেবাশ্রম সংঘের সহযোগিতায় দীপঙ্কর মোদকের নামে একটি হোমিওপ্যাথি দাতব্য চিকিৎসালয় গড়ে তুলেছেন। সেখানে নিয়মিত ডাক্তার আসেন এবং বিনামূল্যে ওষুধ বিতরণ করা হয়।

বিল্লবাবুর কথায়, “মানবসেবা-ই পরম সেবা। আমার ছেলে জীবদ্দশায় যা করতে চেয়েছিল, আজ আমি সেই কাজ করছি তার নামে।”

এদিনের অনুষ্ঠানে বহু মানুষ স্বেচ্ছায় রক্তদান করেন এবং স্বাস্থ্য পরীক্ষার সুবিধা নেন। এলাকাবাসীর মতে, দীপঙ্করের জন্মদিন এখন কেবল এক পরিবারের নয়, সমগ্র এলাকার মানবসেবার উৎসব।

দেখুন আরও খবর: